‘เชาว์+มิลล์’ถือหุ้นมัดใจคู่มิตรธุรกิจ
บิ๊กเชาว์ สตีล แจงถือหุ้นมิลล์คอนเสริมศักยภาพซึ่งกันและกัน
2 ก.พ. 2555

บิ๊กเชาว์ สตีล แจงถือหุ้นมิลล์คอนเสริมศักยภาพซึ่งกันและกัน
นายอนาวิล จิรธรรมศิริ กรรมการผู้จัดการ บริษัท เชาว์ สตีล อินดัสทรี้ (CHOW) เปิดเผยว่า บริษัทได้ทำรายการซื้อขายหุ้นรายใหญ่ (บิ๊กล็อต) หุ้นมิลล์คอน สตีล อินดัสทรีส์ (MILL) จำนวน 12 ล้านหุ้น ราคาซื้อหุ้นละ 2.50 บาท คิดเป็นมูลค่าเงินลงทุน 30 ล้านบาท 
การลงทุนดังกล่าวเป็นการแสดงเจตนาเบื้องต้นถึงการเป็นพันธมิตร และให้เกิดประโยชน์ซึ่งกันและกัน ซึ่งปัจจุบันมิลล์คอนเข้ามาถือหุ้นเชาว์ สตีล เช่นเดียวกัน จำนวน 10 ล้านหุ้น หรือ 1.25% 
กรรมการผู้จัดการ กล่าวว่า มิลล์คอนเป็นลูกค้ารายใหญ่ของเชาว์ สตีล ซึ่งเชาว์ สตีล เป็นผู้ขายวัตถุดิบรายใหญ่ที่สุดของมิลล์คอน โดยส่งเหล็กแท่งยาวให้ เพื่อให้ลูกค้านำไปแปรรูปต่างๆ 
“เป็นการถือหุ้น ปริมาณที่เข้าไปซื้อไม่มาก ถือคนละเล็กละน้อย ผมมองประเด็นการเป็นพันธมิตร เพื่อให้เกิดซินเนอร์จีระหว่างกันมากกว่า” นายอนาวิล กล่าว
สำหรับจะเข้าไปถือหุ้น MILL เพิ่มอีกหรือไม่ ผู้บริหาร กล่าวว่า บริษัทไม่ปิดกั้นสัดส่วนการถือหุ้นเพิ่มขึ้น แต่ขึ้นกับความชัดเจนที่จะได้ประโยชน์จากการลงทุน โดยมีนโยบายการลงทุนระยะยาว 
นายสิทธิชัย ลีสวัสดิ์ตระกูล ประธานกรรมการบริหาร บริษัท มิลล์คอนฯ กล่าวว่า นักลงทุนให้ความสนใจลงทุนในหุ้น MILL ไม่เฉพาะเชาว์ สตีล เท่านั้น แต่ยังมีกองทุนต่างชาติที่เข้ามาถือหุ้นก่อนหน้านี้